Diari Oficial de la Generalitat Valenciana


Sumari del DOGV 7807, del 16-06-2016 (2016/4552)

ORDRE 12/2016, de 3 de juny, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova el Reglament de la denominació d'origen protegida Magrana Mollar d'Elx /Magrana d'Elx i el seu Consell Regulador.
----------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/06/03/12/dof/vci/html**

### Dades del document

Número de DOGV
:   7807

Data del DOGV
:   16-06-2016

Secció del DOGV
:   I. DISPOSICIONS GENERALS

Número del document
:   2016/4552


Data del document
:   03-06-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

ORDRE 12/2016, de 3 de juny, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova el Reglament de la denominació d'origen protegida Magrana Mollar d'Elx /Magrana d'Elx i el seu Consell Regulador. [2016/4552]  
PREÀMBUL  
  
La present ordre té la seua raó de ser en la necessitat de la configuració de l'Associació de Productors i Comercialitzadors de Magranes d'Elx com a consell regulador d'una denominació d'origen protegida, d'acord amb el marc normatiu autonòmic, estatal i comunitari aplicable als règims de les figures agroalimentàries amb qualitat diferenciada de la Comunitat Valenciana.  
En particular la Llei 10/2006, de 26 de desembre, de Mesures Fiscals, de Gestió Administrativa i Financera, i d'Organització de la Generalitat, en el capítol XVII referent a la protecció dels sistemes de qualitat agroalimentària respecte a les denominacions d'origen protegides, estableix que la seua gestió ha de ser duta a terme per un òrgan autoritzat per la conselleria competent en matèria de política agroalimentària, el qual tindrà com a finalitats la representació, defensa, garantia i promoció del producte emparat, el desenvolupament de mercats, i l'ús en la seua denominació del terme consell regulador.  
El règim d'organització i funcionament per als consells reguladors de la Comunitat Valenciana, a més d'en l'esmentada Llei 10/2006, de 26 de desembre, es troba previst en el Decret 222/2007, de 9 de novembre, del Consell, pel qual s'estableixen normes relatives als consells reguladors o òrgans de gestió de les denominacions de qualitat de la Comunitat Valenciana, en la redacció que en fa el Decret 46/2010, de 12 de març, del Consell, pel qual es modifica l'article 4, apartat 4; l'article 6, apartat 3; l'article 7, apartats 1, 3 i 5; l'article 8, apartat 1; i l'article 11, apartats 2, 3, 4 i 5, del Decret 222/2007, de 9 de novembre, del Consell, pel qual s'estableixen normes relatives als consells reguladors o òrgans de gestió de les denominacions de qualitat de la Comunitat Valenciana. La present norma té precisament l'objecte d'adaptar el règim jurídic i funcionament d'aquesta figura de qualitat a la mencionada normativa. A més, la realitat de la denominació geogràfica protegida Magrana Mollar d'Elx/Magrana d'Elx, constituïda per distints operadors econòmics agrupats en el Consell Regulador, no pot quedar aliena al que preveu la Llei 20/2013, de 9 de desembre, de Garantia de la Unitat de Mercat (BOE 295, 10.12.2013), en tant que aquesta llei pretén millorar els nivells de qualitat i seguretat en els productes i serveis, en benefici últim dels consumidors i usuaris, davall els principis de bona regulació i d'unitat del mercat nacional favorable a la competència lleial entre operadors.  
  
Així, per mitjà de la present ordre es compleix el que preveu la normativa aplicable, i queda establit el règim d'organització i funcionament del Consell Regulador de la Denominació d'Origen Protegida Magrana Mollar d'Elx/Magrana d'Elx.  
Tot això es du a terme una vegada publicat, per la Comissió Europea, el Reglament d'Execució (UE) 2016/83 de la Comissió de 19 de gener de 2016 (DOUE L17, 26.01.2016), pel qual s'inscriu la Denominació d'Origen Protegida Magrana Mollar d'Elx/Magrana d'Elx en el Registre de Denominacions d'Origen Protegides i d'Indicacions Geogràfiques Protegides.  
L'impuls autonòmic al reconeixement de la Denominació d'Origen Protegida Magrana Mollar d'Elx/Magrana d'Elx, s'incardina dins de les prioritats de l'Estratègia 2020 com la consecució d'una economia competitiva basada en el coneixement la innovació i el foment d'una economia d'alta ocupació que oferisca cohesió social i territorial. Una política de qualitat dels productes agrícoles que ha de proporcionar als productors els instruments adequats no sols per a identificar i promoure millor aquells dels seus productes que presenten característiques específiques, sinó també per a protegir aquests productors de les pràctiques deslleials. I com també estableix el Reglament (UE) núm. 1151/2012, del Parlament Europeu i del Consell, de 21 de novembre de 2012, sobre els règims de qualitat dels productes agrícoles i alimentaris, els objectius específics que es persegueixen amb la protecció de les denominacions d'origen són assegurar als agricultors i productors uns ingressos equitatius per les qualitats i les característiques d'un producte determinat o del seu mètode de producció i oferir informació clara sobre els productes amb característiques específiques vinculades a un origen geogràfic perquè els consumidors facen les seues eleccions de compra amb més coneixement de causa.  
  
Basant-se en allò que s'ha exposat, amb la realització prèvia dels tràmits oportuns, inclosa l'emissió dels corresponents informes per a l'aprovació d'aquesta ordre, entre els quals es troba l'informe emés per l'Advocacia General de la Generalitat en la Conselleria d'Agricultura, Medi Ambient, Canvi Climàtic i Desenvolupament Rural, en exercici de la competència establida en l'article 149.3.15a del nostre Estatut d'Autonomia, en l'article 28.e de la Llei 5/1983, de 30 de desembre, del Consell, i d'acord amb el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, a proposta de la Direcció General de Desenvolupament Rural i Política Agrària Comuna.  
  
  
ORDENE  
  
Article únic. Aprovació de la normativa específica de la denominació d'origen protegida Magrana Mollar d'Elx/Magrana d'Elx i del seu Consell Regulador  
S'aprova el Reglament de Funcionament de la Denominació d'Origen Protegida Magrana Mollar d'Elx/Magrana d'Elx, contingut en l'annex II d'aquesta ordre.  
  
DISPOSICIÓ ADDICIONAL  
  
Primera. Plec de condicions de la DOP Magrana Mollar d'Elx/Magrana d'Elx  
El plec de condicions, referit en l'annex I d'aquesta ordre, va ser objecte de l'autorització i registre per la Comissió Europea mitjançant un Reglament d'Execució (UE) 2016/83, de la Comissió, de 19 de gener de 2016, pel qual es va inscriure la Denominació d'Origen Protegida Magrana Mollar d'Elx/Magrana d'Elx en el Registre de Denominacions d'Origen Protegides i d'Indicacions Geogràfiques Protegides (DOUE L17, 26.01.2016).  
  
Segona. Regla de no despesa pública  
La implementació i el desplegament posterior del contingut reglamentari d'aquesta ordre no podrà tindre cap incidència en la dotació de tots i cada un dels capítols de despesa assignats a la conselleria amb competències en agricultura, pesca, alimentació i aigua, en la data que es publique, i, en tot cas, haurà de ser atés amb els mitjans personals i materials de la conselleria esmentada.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que disposa aquesta ordre.  
  
DISPOSICIÓ FINAL  
  
Única. Entrada en vigor  
El present reglament entrarà en vigor l'endemà que es publique en el Diari Oficial de la Comunitat Valenciana.  
  
València, 3 de juny de 2016.  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO  
  
  
ANNEX I  
Plec de condicions de la DOP Magrana Mollar d'Elx/Magrana d'Elx  
  
Enllaç al plec de condicions en la pàgina web de la Conselleria:  
  
http://www.agricultura.gva.es/pc\_granadamollarelche  
  
  
ANNEX II  
Reglament de Funcionament de la DOP Magrana Mollar d'Elx/ Magrana d'Elx i el seu Consell Regulador  
  
Capítol I. Disposicions generals  
Article 1. Extensió de la protecció  
Article 2. Òrgans competents  
Capítol II. Del Consell Regulador  
Article 3. Definició  
Article 4. Àmbit de competències del Consell Regulador  
Article 5. Finalitat i funcions  
Article 6. Principis d'organització i funcionament  
Article 7. Composició del Consell Regulador  
Article 8. Funcions del/la president/a  
Article 9. Funcions del/la vicepresident/a  
Article 10. Funcionament del Ple del Consell Regulador  
Article 11. El secretari i els serveis del Consell Regulador  
Article 12. Tutela administrativa  
Article 13. Acords i publicitat  
Article 14. Recursos econòmics  
Capítol III. Registres  
Article 15. Registres del Consell Regulador  
Article 16. Inscripció en els registres  
Article 17. Vigència del registre  
Capítol IV. Drets i obligacions  
Article 18. Titulars dels drets i obligacions  
Article 19. Logotip, marques i etiquetes  
Article 20. Control de parcel·les  
Capítol V. Sistema de control i certificació  
Article 21. Sistema de control i certificació  
Capítol VI. Infraccions, sancions i procediment  
Article 22. Infraccions, sancions i procediment  
  
CAPÍTOL I  
Disposicions generals  
  
Article 1. Extensió de la protecció  
1. La protecció atorgada per aquesta denominació d'origen protegida serà la prevista en el Reglament (UE) número 1151/2012, del Parlament Europeu i del Consell, de 21 de novembre de 2012, sobre els règims de qualitat dels productes agrícoles i alimentaris, en la seua redacció vigent, i en la resta de legislació aplicable, i s'estén a les expressions Magrana Mollar d'Elx/ Magrana d'Elx.  
2. Sense perjudici de la protecció oferida per la normativa comunitària, els noms protegits per la denominació d'origen protegida no podran utilitzar-se per a la designació de magranes que no s'adeqüen al que preveu el seu plec de condicions ni a altres productes comparables no emparats.  
3. La protecció s'estendrà des de la producció a totes les fases de comercialització, a la presentació, a la publicitat, a l'etiquetatge i als documents comercials dels productes afectats. La protecció s'aplica contra qualsevol ús indegut, imitació o evocació i implica la prohibició d'emprar qualsevol indicació falsa o fal·laç quant a la procedència, l'origen geogràfic, la naturalesa o les característiques essencials dels productes en l'envàs o en l'embalatge, en la publicitat o en els documents relatius a aquests.  
4. Els noms objecte de protecció no podran ser emprats en la designació, presentació, publicitat de productes no emparats de semblant espècie o serveis relacionats amb aquests productes, encara que aquests noms vagen traduïts a altres llengües o precedits d'expressions com ara tipus, estil, gust o altres de similars, i encara que s'indique el verdader origen geogràfic del producte. Tampoc podran emprar-se expressions del tipus produït a..., elaborat a... o altres d'anàlogues.  
Article 2. Òrgans competents  
1. La defensa i protecció de la denominació d'origen protegida i la dels productes emparats, l'aplicació del seu reglament, la vigilància del seu compliment, i el foment i control de la qualitat dels productes emparats queden encomanats al Consell Regulador de la Denominació d'Origen Protegida Magrana Mollar d'Elx, juntament amb les funcions que puguen exercir, dins de les seues competències, els organismes competents de la Generalitat de la Comunitat Valenciana i del ministeri competent en matèria de política agroalimentària.   
  
2. El Consell Regulador farà i aprovarà el Manual de Qualitat, les normes tècniques, els procediments, els formats i la resta de documents propis del sistema de certificació dins del Sistema de Qualitat en aplicació de la norma UNE-EN ISO/IEC 17023, Avaluació de la conformitat. Requisits per a organismes que certifiquen productes, processos i serveis, o de la norma que la substituïsca.  
  
CAPÍTOL II  
Del Consell Regulador  
  
Article 3. Definició  
1. El Consell Regulador és una corporació de dret públic, de les regulades en la redacció vigent del Decret 222/2007, de 9 de novembre, del Consell, pel qual s'estableixen normes relatives als consells reguladors o òrgans de gestió de les denominacions de qualitat de la Comunitat Valenciana, per l'article 53 (capítol XVII) de la Llei 10/2006, de 26 de desembre, de Mesures Fiscals, de Gestió Administrativa i Financera, i d'Organització de la Generalitat, en la redacció que en fa l'article 99 (capítol XVIII) de la Llei 16/2010, de 27 de desembre, de Mesures Fiscals, de Gestió Administrativa i Financera, i d'Organització de la Generalitat. Per tant, gaudeix de personalitat jurídica pròpia i de plena capacitat per al desenvolupament dels seus fins, que pot realitzar qualsevol classe d'actes de gestió i administració, que amb caràcter general subjecten la seua activitat al dret privat, excepte en les actuacions que impliquen l'exercici de potestats o funcions públiques, en què estarà subjecte al dret administratiu.  
2. El Consell Regulador té base associativa privada, sense ànim de lucre, i a més d'autonomia de gestió i organització, té autonomia econòmica.  
  
Article 4. Àmbit de competències del Consell Regulador  
1. El Consell Regulador és l'ens amb atribucions decisòries en les funcions que aquest reglament li encomana, d'acord amb el que determina la legislació vigent.  
2. L'àmbit de competències del Consell Regulador estarà determinat:  
a) En el territorial: per la zona de producció, condicionament i envasament, definida en el plec de condicions de la denominació d'origen protegida Magrana Mollar d'Elx/Magrana d'Elx.  
b) Quant als productes: pels protegits per la denominació d'origen protegida, en qualsevol de les seues fases de producció, condicionament, envasament i comercialització.  
c) En el subjectiu: per les persones físiques o jurídiques inscrites en els diferents registres.  
  
Article 5. Finalitat i funcions  
1. Els fins del Consell Regulador són la gestió de la denominació d'origen protegida Magrana Mollar d'Elx/Magrana d'Elx i la representació, defensa, garantia i promoció dels productes emparats, i el desenvolupament dels mercats.  
2. Per al compliment dels seus fins, el Consell Regulador exercirà les funcions següents:  
a) Proposar el Reglament de la seua denominació d'origen protegida, el qual haurà de ser aprovat per la conselleria competent en matèria de política agroalimentària.  
b) Fixar les normes tècniques i les seues possibles modificacions, d'acord amb criteris de qualitat, rigor en el control i tradició.  
c) Elaborar el manual de qualitat.  
d) Expedir certificats d'origen i precintes de garantia, incloent-hi l'autorització de les etiquetes i contraetiquetes dels productes emparats per la denominació d'origen protegida.  
e) Establir els requisits que han de complir les etiquetes dels productes emparats en l'àmbit de les seues competències, i controlar l'ús de les etiquetes comercials utilitzables en els productes protegits, a través dels serveis tècnics, en aquells aspectes que afecten la denominació d'origen protegida.  
f) La gestió dels registres definits en aquest reglament.  
g) La gestió de les quotes obligatòries previstes per al seu finançament.  
h) Orientar la producció i qualitat, i promocionar i informar els consumidors sobre els productes emparats i les seues característiques específiques.  
i) Aplicar els preceptes d'aquest reglament i vetlar pel seu compliment; podrà denunciar qualsevol incompliment davant dels òrgans administratius o jurisdiccionals competents.  
j) Vetlar pel prestigi i defensa de la denominació d'origen protegida; podrà denunciar el seu ús incorrecte davant dels òrgans administratius o jurisdiccionals competents, i amb plena capacitat jurídica per a obligar-se i comparéixer en judici tant a Espanya com a l'estranger.  
  
k) Elaborar estadístiques i estudis de producció i comercialització dels productes emparats, tant per a ús intern com per a la seua difusió i coneixement general.  
l) Proposar els requisits mínims de control a què s'han de sotmetre els operadors inscrits en els registres respectius, per a totes i cada una de les fases de producció, condicionament i envasament i comercialització dels productes emparats, els mínims de control per a la concessió inicial i per al manteniment de la certificació.  
m) Si és el cas, establir per a cada campanya, segons criteris de defensa i millora de la qualitat, i dins dels límits fixats per la norma tècnica, pel present Reglament o pel manual de qualitat, els rendiments, els límits màxims de producció o qualsevol altre aspecte de conjuntura anual que puga influir en aquests processos.  
n) L'establiment de qualssevol acord marc de col·laboració amb altres organismes interprofessionals, i afavorir acords col·lectius interprofessionals entre els diferents sectors inscrits en els seus registres, segons els criteris de defensa de la qualitat i promoció dels productes emparats.  
o) L'elaboració dels seus pressupostos anuals.  
p) Vetlar pel desenvolupament sostenible de l'àrea s'ubique la zona de producció de la denominació d'origen protegida.  
q) Establir els mecanismes necessaris per a conéixer l'origen del producte i els processos de producció, condicionament i envasament i comercialització dels productes emparats.  
  
Article 6. Principis d'organització i funcionament  
1. L'estructura i el funcionament del Consell Regulador seran democràtics. Hi regiran sempre els principis de representació paritària dels sectors, de representativitat dels interessos econòmics dels sectors que hi conflueixen, i d'autonomia de gestió i organització dels processos electorals als seus òrgans rectors.  
2. El Consell Regulador estarà integrat per les persones físiques o jurídiques degudament inscrites en els seus registres que, de forma voluntària, manifesten la voluntat de formar-ne part.  
3. La conselleria competent en matèria de política agroalimentària, per mitjà de l'òrgan o entitat que en cada moment tinga atribuïdes les funcions corresponents, exercirà la tutela administrativa del Consell Regulador.  
4. Contra els actes i acords del Consell Regulador, sempre que no tinguen cap relació amb la certificació o desqualificació de productes, i a més estiguen subjectes al dret administratiu, podran interposar-se, davant del/la conseller/a competent en matèria de política agroalimentària, els recursos administratius que pertoquen d'acord amb el que preveu la normativa de procediment administratiu.  
  
Article 7. Composició del Consell Regulador  
1. El Consell Regulador estarà constituït per:  
1.1. El Ple, el qual, al seu torn, està format per:  
a) El/La president/a.  
b) El/La vicepresident/a.  
c) El/La secretari/ària del Ple.  
d) Els vocals de cada registre.  
e) El/La director/a general competent en matèria de qualitat agroalimentària, o qui designe en qualitat de representant de la conselleria competent en matèria d'agricultura i alimentació, que formarà part del Ple amb veu però sense vot.  
1.2. El Comité de Certificació, on estaran representats tots els interessos del producte a certificar.  
1.3. Podrà comptar, també, amb un gerent i qualsevol altre òrgan que s'establisca en els seus estatuts.  
2. Els vocals de cada registre estan representats en el Ple per:  
a) Quatre vocals titulars inscrits en el Registre de Productors.  
b) Quatre vocals titulars inscrits en el Registre de Magatzems i Instal·lacions de Condicionament i envasament.  
Per cada un dels vocals es nomenarà un suplent elegit de la mateixa manera que el titular.  
3. L'elecció dels vocals del Ple en representació dels registres es realitzarà per mitjà de sufragi universal directe i secret entre els titulars inscrits en els registres corresponents.  
4. El/La president/a i el/la vicepresident/a, que també ho seran del Ple, i a proposta d'aquest, seran nomenats pel titular de la conselleria competent en matèria d'agricultura i alimentació, que ordenarà que es publique en el Diari Oficial de la Comunitat Valenciana.  
5. Per a l'elecció del/de la president/a i vicepresident/a caldrà ajustar-se al que disposen els apartats 3 i 5 de l'article 7 del Decret 222/2007, de 9 de novembre, del Consell, en què s'estableixen les normes relatives als consells reguladors o òrgans de gestió de les denominacions de qualitat de la Comunitat Valenciana, en la seua redacció vigent. En el cas que el/la president/a i vicepresident/a siguen elegits d'entre els inscrits al Consell Regulador, hauran de pertànyer a registres diferents.  
6. La renovació del Consell Regulador es farà cada quatre anys i els seus membres podran ser reelegits. Els vocals del Ple que causen baixa en els registres corresponents hauran de deixar el Ple i seran substituïts pels seus suplents.  
7. Si cessa un vocal suplent en qualsevol dels dos censos, el titular designarà un nou vocal suplent procedent del mateix registre.  
  
8. Causarà baixa, després de la instrucció del corresponent expedient contradictori que serà resolt pel Ple, el vocal que per tres sessions consecutives o cinc d'alternes del Ple del Consell Regulador done lloc a absències injustificades que queden reflectides en les actes corresponents del Consell Regulador.  
9. Si cessa un representant legal del càrrec de vocal titular o del càrrec de suplent, en qualsevol dels dos censos, i per la causa que siga en les matèries que regula aquest reglament, l'empresa a què pertany en designarà el substitut.  
10. El/la president/a cessarà quan acabe el temps del seu mandat, a petició pròpia una vegada acceptada la seua dimissió, i quan el Ple del Consell Regulador hi perda la confiança manifestada en votació secreta per majoria, almenys, de tres quartes parts dels seus membres, i ratificada posteriorment per la conselleria competent en matèria d'agricultura i alimentació.  
11. En el cas de cessament del/de la president/a, el Consell Regulador, en el termini d'un mes, proposarà a la conselleria competent en matèria d'agricultura i alimentació la designació d'un nou president, el mandat del qual serà només pel temps que li quedava al president anterior.  
12. En tot allò que no preveuen els apartats anteriors serà aplicable supletòriament la legislació electoral valenciana i, si no n'hi ha, la legislació sobre règim electoral general.  
  
Article 8. Funcions del/de la president/a  
Al/A la president/a correspon:  
a) Representar el Consell Regulador. Aquesta representació podrà delegar-la de manera expressa en els casos que calga.  
b) Complir i fer complir les disposicions legals i reglamentàries.  
  
c) Administrar els ingressos, gestionar els fons i ordenar els pagaments corresponents, de conformitat amb els acords adoptats pel Ple del Consell Regulador.  
d) Convocar i presidir les sessions del Consell, sotmetre a la seua decisió els assumptes de la seua competència i ordenar l'execució dels acords adoptats.  
e) Proposar al Consell Regulador la contractació, suspensió o renovació del seu personal.  
f) Informar els organismes superiors de les incidències que es produïsquen en la producció i mercat.  
g) Remetre a la conselleria competent en matèria d'agricultura i alimentació els acords que, per a compliment general, acorde el Consell en virtut de les atribucions que li confereix aquest reglament i els que, per la seua importància, considere que ha de conéixer.  
  
h) Totes les funcions que li siguen atribuïdes per acord adoptat pel mateix Ple del Consell.  
  
Article 9. Funcions del/de la vicepresident/a  
Al/A la vicepresident/a li correspon substituir el president quan estiga absent i assumir les funcions que li delegue, i les que acorde específicament el Consell Regulador.  
  
Article 10. Funcionament del Ple del Consell Regulador  
1. El Ple del Consell Regulador es reunirà com a mínim una vegada al trimestre amb caràcter ordinari, i amb caràcter extraordinari en qualsevol moment, amb la convocatòria prèvia del president o a petició, almenys, de la meitat dels vocals. En tot cas, el Ple del Consell es podrà constituir quan estiguen presents tots els seus membres i així ho acorden per unanimitat.  
2. La convocatòria es farà per mitjà de carta enviada per correu o fax, amb especificació de l'ordre del dia, almenys amb quatre dies d'antelació. En cas de necessitat, quan així ho requerisca la urgència de la reunió, es convocarà els vocals per telegrama o fax, amb vint-i-quatre hores d'antelació com a mínim.  
3. Quan un titular no hi puga assistir, ho notificarà al Ple del Consell Regulador i al seu suplent perquè el substituïsca, si és el cas.  
4. Els acords es prendran per majoria de membres. En cas d'empat, decidirà el vot del/de la president/a i perquè siguen vàlids serà necessari que estiguen presents més de la meitat dels components del Ple del Consell Regulador, entre els quals el/la president/a o el/la vicepresident/a.  
  
5. Per a resoldre qüestions de tràmit o en els casos en què es considere necessari, podrà constituir-se una Comissió Permanent, que estarà formada pel/per la president/a i quatre vocals titulars, on estaran representats membres d'ambdós registres, designats pel Ple. En la sessió en què s'acorde la constitució d'aquesta Comissió Permanent s'acordaran també les missions especifiques que li competeixen i les funcions que exercirà. Totes les resolucions que prenga la Comissió Permanent seran comunicades al Ple del Consell perquè les ratifique en la primera reunió que faça.  
6. No podrà ser objecte de deliberació o acord qualsevol assumpte que no figure en l'ordre del dia, llevat que havent-hi quòrum de membres per al Ple i una vegada acordat per unanimitat i declarat d'urgència l'assumpte a tractar s'incloga en l'ordre.  
7. Els càrrecs del Consell Regulador seran gratuïts, sense perjudici del dret a cobrar les despeses que l'exercici d'aquests càrrecs puga comportar.  
8. En tot allò que no establisca aquest respecte al funcionament del Ple i de la comissió o les comissions, s'aplicarà de manera supletòria el que estableix per als òrgans col·legiats la normativa reguladora del règim jurídic de les administracions públiques i del procediment administratiu comú.  
  
Article 11. El secretari i els serveis del Consell Regulador  
1. Per al compliment dels seus fins, el Consell Regulador comptarà amb el personal necessari d'acord amb les plantilles que ell mateix aprove i que figuren dotades en el seu pressupost.  
2. El Consell Regulador tindrà un secretari designat pel Ple a proposta del president, del qual dependrà directament, i assistirà a les sessions amb veu però sense vot, excepte si el nomenament recau en un dels membres del Ple del Consell Regulador; en aquest cas hi assistirà amb veu i vot.  
3. Les funcions específiques del secretari seran, entre altres:  
a) Assistir a totes les sessions del Ple del Consell i alçar les actes.  
  
b) Certificar acords i resolucions presos pel Ple.  
c) Les funcions que li encarregue el president relacionades amb els assumptes de la competència del Consell Regulador.  
4. En el cas que el Consell Regulador dispose de gerent, exercirà les funcions que li hagen assignat i respondrà de la seua gestió davant del Consell Regulador.  
5. Al vocal més jove li correspon substituir el secretari en la seua absència, sense perdre per això la condició de vocal, i assumir les seues funcions per a la sessió del Ple en què el substituïsca.  
7. Per a les funcions de control que duga a terme el Consell Regulador en qualsevol dels aspectes afectats per aquest reglament o per la legislació vigent sobre això, podran disposar de personal propi o optar per subscriure els serveis d'entitats alienes al Consell Regulador. En qualsevol cas es garantiran les condicions d'imparcialitat del personal encarregat, la seua independència i objectivitat respecte als interessos objecte de control i la competència tècnica de les persones físiques i jurídiques responsables del control.  
8. A tot el personal del Consell Regulador li serà aplicable la legislació laboral i les clàusules de confidencialitat que si és el cas s'adopten. El personal podrà regir-se per les mateixes normes establides en el conveni del personal laboral al servei de la Generalitat per mitjà dels procediments d'adhesió o extensió de convenis arreplegats en la normativa corresponent, i sense perjudici del que puga derivar de la seua pròpia negociació col·lectiva. En cap cas aquest personal del Consell Regulador tindrà la consideració de personal al servei de l'administració de la Generalitat.  
  
Article 12. Tutela administrativa  
1. La tutela administrativa exercida per la conselleria competent en matèria d'agricultura i alimentació, en particular per l'òrgan o entitat que en cada moment tinga atribuïdes les funcions corresponents, comprén el control de la legalitat dels actes i acords dels seus òrgans de govern subjectes al dret administratiu, la resolució dels recursos administratius contra els actes dictats en l'exercici de les seues funcions públiques i el control de la legalitat de les altres actuacions que es preveuen en aquest Reglament, excepte les decisions sobre la certificació o desqualificació de productes, a l'efects de garantir la independència en la presa de decisions de l'òrgan de control i certificació.  
  
2. Als efectes de l'apartat anterior, estaran en tot cas subjectes al dret administratiu les funcions enumerades en les lletres d, e, f, g i m de l'apartat 2 de l'article 5 d'aquest Reglament.  
  
Article 13. Acords i publicitat  
Els acords del Consell Regulador que no tinguen caràcter particular i afecten una pluralitat de subjectes inscrits, es notificaran per mitjà de circulars als seus titulars per qualsevol mitjà de comunicació que en facilite el justificant de recepció, i el Consell Regulador els exposarà en les seues oficines o en les seues plataformes telemàtiques de comunicació. El Consell Regulador podrà modificar les mesures anteriors per les que considere més convenients de cara a la màxima publicitat dels seus acords.  
  
Article 14. Recursos econòmics  
1. Per al compliment dels seus fins, el Consell Regulador podrà disposar dels recursos següents:  
1.1. Les quotes obligatòries que aprove el Ple del Consell Regulador per a cada campanya, que quedaran fixades i detallades per als diferents serveis, documents i activitats que s'oferisquen per part de l'entitat relatives al sistema de qualitat implantat a l'efecte, que en el cas específic de les activitats de control i certificació seran:  
a) Quotes per superfície de les parcel·les inscrites.  
b) Quotes pels quilos de magrana emparada comercialitzada.  
c) Quotes per cada contraetiqueta expedida.  
d) Per expedició de certificacions, certificats i altes i baixes en els registres.  
e) Quota anual de permanència en els registres corresponents.  
Els subjectes passius de cada una de les quotes són:  
De la a, els titulars de les explotacions inscrites. En el cas de les cooperatives o comerços que realitzen la inscripció pels seus socis o productors, aquestes seran les encarregades de pagar les quotes.  
De la b i la c, els titulars dels magatzems i instal·lacions de condicionament i envasament inscrites que comercialitzen magranes certificades.  
De la d i la e, qualsevol dels titulars inscrits en els registres del Consell Regulador.  
1.2. Amb les aportacions d'empreses autoritzades per a l'ús de logotips, marques o mencions d'aquesta denominació d'origen protegida.  
  
1.3. Amb les aportacions dels associats inscrits en el Registre de Magatzems i Instal·lacions de Condicionament i envasament, per activitats i serveis específics, previstos en l'abast d'aquest Reglament i aprovades pel Ple del Consell Regulador.  
1.4. Les subvencions que, per al funcionament normal, puguen establir-se en els pressupostos generals de les administracions públiques.  
  
1.5. Les rendes i productes del seu patrimoni.  
1.6. Donacions, llegats i la resta d'ajudes que es puguen percebre.  
1.7. La prestació de serveis a tercers dins de les competències i serveis establits pel Consell Regulador.  
1.8. Les quantitats que puguen percebre en concepte d'indemnització per danys i perjudicis ocasionats al Consell Regulador o als interessos que representa.  
2. En cas d'impagament de les quantitats corresponents a les quotes i aportacions mencionades en l'apartat 1 lletres a, b i c d'aquest article, passats tres mesos des de l'aprovació i exigida l'obligació de pagar-les, el Consell Regulador donarà de baixa la persona obligada al pagament en el registre corresponent del Consell Regulador, amb la instrucció prèvia de l'expedient contradictori que serà resolt pel Ple. El pagament de les quotes que van quedar pendents i van ser motiu de la baixa en el registre corresponent és requisit indispensable per al supòsit en què es formule a posteriori la petició de reingrés en el Consell Regulador.  
  
3. La gestió d'ingressos i despeses que figuren en els pressupostos correspon al president del Consell Regulador, davall la supervisió del Ple.  
  
CAPÍTOL III  
Registres  
  
Article 15. Registres del Consell Regulador  
El Consell Regulador portarà els registres següents:  
a) Registre de Productors.  
b) Registre de Magatzems i Instal·lacions de Condicionament i envasament.  
  
Article 16. Inscripció en els registres  
1. Les peticions d'inscripció es dirigiran al Consell Regulador, facilitant les dades, documents i comprovants que s'establisquen en el sistema de qualitat aprovat pel Consell Regulador.  
2. En el registre de productors s'inscriuran totes les parcel·les situades dins de la zona de producció definida en el plec de condicions que estiguen plantades amb la varietat o varietats assenyalades en el plec esmentat, la producció de les quals vulga incloure's en la denominació d'origen protegida. La informació necessària per a la inscripció de les parcel·les i el procediment s'establiran en el sistema de qualitat.  
  
3. En el Registre de Magatzems i Instal·lacions de Condicionament i Envasament, s'inscriuran tots els situats en la zona de condicionament i envasament definida en el plec de condicions que es dediquen a la manipulació, emmagatzematge i preparació de la magrana certificada. En la sol·licitud es facilitarà tota la informació que es detalla en el sistema de qualitat aprovat pel Consell Regulador, a més de complir la legislació vigent en matèria d'etiquetatge.  
4. La inscripció en aquests registres no eximeix els interessats de l'obligació d'inscripció en la resta de registres que amb caràcter general estiguen establits, ni de l'obligació de complir totes les normes i lleis generals d'aplicació al sector.  
5. El Consell Regulador denegarà les inscripcions que no s'ajusten als preceptes d'aquest Reglament, al que estableix el sistema de qualitat, o als acords adoptats pel Consell Regulador sobre condicions complementàries de caràcter tècnic i sanitari que han de posseir les plantacions i els magatzems i les instal·lacions de condicionament i envasament.  
Article 17. Vigència del registre  
1. Per a la vigència de les inscripcions en els corresponents registres serà indispensable complir en tot moment els requisits que imposa aquest capítol, i s'ha de comunicar al Consell Regulador qualsevol variació que afecte les dades subministrades en la inscripció quan n'hi haja. En conseqüència, el Consell Regulador podrà, amb la instrucció prèvia de l'expedient contradictori que serà resolt pel Ple, suspendre o anul·lar les inscripcions quan els seus titulars no s'atinguen a aquestes prescripcions. El Consell Regulador efectuarà inspeccions periòdiques per a comprovar l'efectivitat del que es disposa en el paràgraf anterior, a través del sistema de qualitat.  
  
2. Totes les inscripcions en els diferents registres seran renovades en el termini i la forma que determine el Consell Regulador en el seu sistema de qualitat.  
  
CAPÍTOL IV  
Drets i obligacions  
  
Article 18. Titulars dels drets i obligacions  
1. Només podran considerar-se emparades per la denominació d'origen protegida Magrana Mollar d'Elx/Magrana d'Elx les magranes procedents de plantacions, magatzems i instal·lacions de condicionament i envasament, inscrites en els registres corresponents i quan complisquen les normes que exigeix aquest Reglament, el plec de condicions i el sistema de qualitat.  
2. La magrana protegida es comercialitzarà únicament en els envasos i formats establits en el sistema de qualitat, que tindran una contraetiqueta numerada, expedida i controlada pel Consell Regulador.  
  
3. El dret a l'ús de les mencions, noms, marques i logotips del Consell Regulador en propaganda (catàlegs comercials, fullets, tarifes, ofertes, etc.), publicitat (estàtica, audiovisual, mitjans de transport, telemàtica, etc.), documentació (informes, factures, cartes, contractes, etc.), material d'envasament (caixes expositores, caixes exteriors, poals, calaixos, envasos alimentaris, precintes o anells, etiquetes, etc.), és exclusiu del Consell Regulador i dels operadors inscrits en els corresponents registres, únicament en relació amb aquella producció que es trobe emparada per la denominació d'origen protegida. El Consell Regulador vetlarà pel bon ús dels símbols i llegendes identificatives de la denominació d'origen protegida, i establirà, en conseqüència, un manual d'ús del distintiu.  
4. Les persones físiques o jurídiques inscrites en els registres queden obligades al compliment de les disposicions d'aquest Reglament, del sistema de qualitat i de la resta d'acords que, dins de les seues atribucions, dicte el Consell Regulador, la conselleria i el ministeri competent en matèria d'agricultura i alimentació, i a pagar les quotes que els corresponguen.  
  
Article 19. Logotip, marques i etiquetes  
1. El Consell Regulador adoptarà i registrarà un emblema com a símbol d'identificació de la denominació d'origen que obligatòriament haurà de figurar en els productes protegits.  
2. El Consell Regulador vetlarà pel correcte ús de la menció i els logotips de la denominació d'origen protegida Magrana Mollar d'Elx /Magrana d'Elx que empraran els inscrits en el Registre de Magatzems i Instal·lacions de Condicionament i Envasament, i per l'aplicació de les contraetiquetes previstes pel Consell Regulador per al control de la magrana comercialitzada.  
3. Les marques i els noms comercials que facen referència als noms protegits per la denominació d'origen protegida únicament podran emprar-se en productes emparats per aquesta.  
4. En el cas que una mateixa marca, nom comercial o raó social siga utilitzada per a la comercialització de magranes de la denominació d'origen protegida i un altre o altres productes de semblant espècie no emparats, en l'etiquetatge, presentació i publicitat d'aquests productes s'hauran d'introduir els elements suficients que permeten diferenciar de manera clara i senzilla el producte amb denominació d'origen protegida del que no la té, per a evitar, en tot cas, la competència deslleial entre els operadors i la confusió en els consumidors.  
  
5. Als efectes del que preveuen els apartats precedents, els inscrits en el Registre de Magatzems i Instal·lacions de Condicionament i Envasament hauran de comunicar al Consell Regulador les etiquetes i els envasos que desitgen utilitzar per a la comercialització de magranes de la denominació d'origen protegida i de magranes no emparades o productes de semblant espècie amb la finalitat de verificar que aquests compleixen els requisits mínims previstos en aquesta ordre i en el manual de qualitat. Serà denegada l'aprovació d'aquelles etiquetes i envasos que per qualsevol causa puguen donar lloc a la confusió del consumidor. També podran ser anul·lades les autoritzacions d'altres ja concedides abans, quan hagen variat les circumstàncies dels inscrits en els registres.  
  
Article 20. Control de parcel·les  
1. El Consell Regulador controlarà en cada campanya les quantitats de magrana emparada per cada titular inscrit en el registre de productors en la forma i les dates que determine el Consell Regulador en el seu sistema de qualitat.  
2. Els magatzems i les instal·lacions de condicionament i envasament inscrits hauran de declarar, en la forma i les dates que determine el Consell Regulador en el seu sistema de qualitat, el volum de magrana comercialitzada, i sotmetre's, si és procedent, a les inspeccions que determine el Consell Regulador per a acreditar l'origen i la qualitat de la magrana emparada.  
3. Els inscrits es comprometen a permetre als veedors del Consell Regulador l'accés a les explotacions i instal·lacions, i a facilitar-los el treball.  
4. La periodicitat i la forma de dur a terme els controls per part dels veedors del Consell Regulador quedaran definides en la documentació del sistema de qualitat implantat.  
5. Les declaracions a què es referix l'apartat 2 d'aquest article tenen efectes merament estadístics, per la qual cosa només es podran facilitar i publicar en forma numèrica, sense cap referència de caràcter individual. Qualsevol infracció d'aquesta norma serà considerada falta greu.  
  
  
CAPÍTOL V  
Sistema de control i certificació  
  
Article 21. Sistema de control i certificació  
1. El control i la certificació els exercirà un òrgan de control integrat en el Consell Regulador i compliran els requisits que estableix la norma UNE-EN ISO/IEC 17640:2012, o la que la substituïsca, i que acreditarà l'ENAC.  
2. L'òrgan de control tindrà funcions essencials, com ara proporcionar als operadors condicions de competència lleial, i garantir la protecció dels consumidors i el compliment del principi de veracitat i demostrabilitat de la informació que figure en l'etiquetatge.  
  
3. Amb la implantació del sistema de qualitat, es constituirà un Comité de Certificació, que serà el responsable de vetlar per la imparcialitat de les actuacions del Consell Regulador en matèria de control i certificació, a través de la supervisió dels processos i les activitats de certificació.  
4. Per a les funcions de control i/o certificació, el Consell Regulador podrà disposar de personal propi o optar per subscriure els serveis amb entitats alienes al Consell Regulador. El personal tècnic del cos d'inspectors o veedors es proveirà d'acord amb els paràmetres establits en el sistema de qualitat i en el procediment específic per a la qualificació i supervisió del personal tècnic.  
  
5. El Consell Regulador farà i aprovarà el Manual de Qualitat, les normes tècniques, els procediments, els formats i la resta de documents propis del sistema de certificació dins del Sistema de Qualitat en aplicació de la norma UNE-EN ISO/IEC 17025:2012, Criteris generals relatius a organismes de certificació de productes, o de la que la substituïsca. El reglament, el procediment de funcionament del Comité i els procediments de Certificació hauran de ser degudament ratificats pel Comité de Certificació. Es farà conéixer el Sistema de Qualitat al Comité de Certificació i a la Conselleria competent en matèria d'agricultura i alimentació.  
6. El gerent o director de certificació establirà la forma i manera de dur a terme la vigilància i el control establits en el sistema de qualitat, i de complir tot el que exigeix aquest Reglament quant a la certificació de la magrana protegida i quant al seu control en aquells processos i fases de producció, envasament, preparació, etiquetatge i comercialització que afecten la qualitat i bona imatge del producte emparat.  
  
7. En el manual de qualitat es desenvoluparà la política general del sistema de qualitat, de coneixement general i a disposició de tots els operadors inscrits en els diversos registres de la denominació d'origen. El manual de qualitat descriurà de forma general el sistema de funcionament del Consell Regulador en compliment dels requisits de la norma UNE-EN ISO/IEC 17728:2012, o la norma que la substituïsca.  
  
8. L'òrgan de control i certificació tindrà l'estabilitat financera i els recursos necessaris per a funcionar, de manera que complisca el requisit de suficiència financera a què en aquest sentit obliga la norma UNE-EN ISO/IEC 17381:2012, o la norma que la substituïsca.  
9. El Consell Regulador podrà optar per externalitzar aquest servei contractant un organisme independent de control acreditat per l'ENAC, per a aquesta activitat.  
10. El Comité de Certificació és l'estament constituït pel Consell Regulador per a supervisar la realització correcta de les activitats de certificació i assegurar-ne la imparcialitat. També es competent per a complir els seus objectius i executar les seues funcions amb total autonomia, i és sobirà en les seues decisions.  
  
  
CAPÍTOL VI  
Infraccions, sancions i procediment  
  
Article 22. Infraccions, sancions i procediment  
Quant a les infraccions, sancions i procediment, caldrà ajustar-se al que disposa el capítol V de la Llei 12/1994, de 28 de desembre, de mesures administratives i de modificació del text articulat de la Llei de Bases de Taxes de la Generalitat Valenciana, aprovat pel Decret Legislatiu de 22 de desembre de 1984, del Govern Valencià, i el Decret 153/1996, de 30 de juliol, del Govern Valencià, pel qual es regulen les infraccions, el procediment i la competència sancionadora en matèria de defensa de qualitat agroalimentària. En allò que no preveuen aquestes normes, caldrà ajustar-se al que disposa la resta de normativa sectorial i la d'aplicació general corresponent.


Còpia Permalink ELI